Diari Oficial de la Generalitat Valenciana


Sumari del DOGV 6692, del 16-01-2012 (2012/383)

DECRET 14/2012, de 13 de gener, del Consell, d'adaptació de la normativa estatal sobre autorització d'agències de col·locació, amb finalitat lucrativa o sense, i de regulació del procediment d'adequació dels centres associats en intermediació laboral.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/01/13/14**

### Versions

 24/01/2012 - Actualitat  Text inicial: 17/01/2012 - 23/01/2012 

### Dades del document

Número de DOGV
:   6692

Data del DOGV
:   16-01-2012

Secció del DOGV
:   I. DISPOSICIONS GENERALS

Número del document
:   2012/383


Data del document
:   13-01-2012

Organisme emissor
:   Conselleria d'Educació, Formació i Ocupació

Tipus de document
:   Decret

Correcció d'errades

Anàlisi jurídica

 Descriptors 

:   * Servici Valencià d'Ocupació i Formació
    * política d'ocupació
    * oficina d'ocupació
    * demanda d'ocupació
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 24.01.2012**

**DECRET 14/2012, de 13 de gener, del Consell, d'adaptació de la normativa estatal sobre autorització d'agències de col•locació, amb finalitat lucrativa o sense, i de regulació del procediment d'adequació dels centres associats en intermediació laboral.**

**[(DOCV núm. 6692 de 16.01.2012)](http://www.docv.gva.es/datos/2012/01/16/pdf/2012_383.pdf) Ref. 000424/2012**

PREÀMBUL

L'article 149.1.7 de la Constitució Espanyola atorga a l'Estat competència exclusiva en matèria de legislació laboral, sense perjuí de la seua execució per les comunitats autónomes.

L'article 51.1.1a de l'Estatut d'Autonomia de la Comunitat Valenciana indica que a la Generalitat li correspon l'execució de la legislació de l'Estat en matèria laboral.

El Reial Decret 2673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació (INEM), en l'àmbit del treball, l'ocupació i la formació, establix en la lletra B) del seu annex aquelles funcions i servicis de l'Administració de l'Estat que assumix la Comunitat Valenciana i, en particular, l'autorització de les agències de col·locació l'àmbit d'actuació de les quals no supere el del territori de la Comunitat Valenciana, en els termes que preveu l'article 16.2 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, i el Reial Decret 735/1995, de 5 de maig, pel qual es regulen les agències de col·locació sense finalitats lucratives i els servicis integrats per a l'ocupació.

Després de la creació del Servici Valencià d'Ocupació i Formació (SERVEF), mitjançant la Llei 3/2000, de 17 d'abril, de la Generalitat, i la publicació del Decret 41/2001, de 27 de febrer, del Consell, pel qual s'aprova el Reglament d'Organització i del Règim Jurídic del SERVEF, les competències relatives a l'autorització, inspecció i control de les agències privades de col·locació són assumides pel nou organisme autónom.

La Llei 56/2003, de 16 de desembre, d'Ocupació, determina en l'article 21 que, als efectes del Sistema Nacional d'Ocupació, la intermediació en el mercat de treball es realitzarà mitjançant els servicis públics d'ocupació, per si mateixos o a través de les entitats que hi col·laboren; de les agències de col·locació, degudament autoritzades; així com d'aquells altres servicis que reglamentàriament es determinen per als treballadors en l'exterior. En tot cas, les accions d'intermediació laboral a realitzar pels esmentats agents es prestaran d'acord amb els principis constitucionals d'igualtat d'oportunitats en l'accés a l'ocupació i no-discriminació, garantint-ne la plena transparència en el seu funcionament.

En l'àmbit de la Comunitat Valenciana hi ha centres associats del SERVEF, degudament homologats, que han exercit accions d'intermediació laboral en virtut de l'Orde de 25 de febrer de 2003, de la Conselleria d'Economia, Hisenda i Ocupació, per la qual s'establix el procediment d'homologació i el règim d'ajudes dels centres associats del SERVEF en l'àmbit de la intermediació laboral i es regulen les accions dutes a terme pels esmentats centres.

La Llei 35/2010, de 17 de setembre, de Mesures Urgents per a la Reforma del Mercat de Treball, introduïx importants reformes en la mencionada Llei 56/2003, de 16 de desembre, d'Ocupació, que afecten tant la definició, naturalesa i principis de la intermediació laboral com la transformació de les polítiques actives d'ocupació, redefinició del seu contingut i desplegament.

Posteriorment, el Reial Decret 1796/2010, de 30 de desembre, pel qual es regulen les agències de col·locació, establix una nova regulació del procediment de concessió, extinció i àmbit de les autoritzacions de les agències, distingint entre les agències de col·locació simplement autoritzades de les que actuen com a entitats col·laboradores dels servicis públics d'ocupació en intermediació laboral, mitjançant la subscripció del conveni de col·laboració, establint un nou règim de finançament de les accions realitzades en l'àmbit de la intermediació laboral, vinculat als resultats fixats en l'esmentat conveni.

Finalment, el Reial Decret-llei 3/2011, de 18 de febrer, de mesures urgents per a la millora de l'empleabilitat i la reforma de les polítiques actives d'ocupació, introduïx importants modificacions, redefinint el contingut i desplegament d'eixes polítiques i establint nous principis que necessàriament hauran d'informar totes les actuacions de les entitats col·laboradores dels servicis públics d'ocupació en intermediació, orientació i formació professional.

Este nou escenari jurídic implica la coexistència de dos tipus d'entitats -centres associats/agències de col·locació- que gaudixen d'idèntica naturalesa, la d'entitats col·laboradores amb els servicis públics d'ocupació en intermediació laboral, peró amb tractament jurídic i sistema de finançament totalment diferent, la qual cosa fa necessari sotmetre l'activitat dels primers a la vigent normativa reguladora, donada la similitud de les funcions a realitzar.

En virtut del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, i del Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, la matèria relativa a la intermediació en el mercat laboral correspon a la Conselleria d'Educació, Formació i Ocupació, i s'atribuïx a la Secretaria Autonómica de Formació i Ocupació les funcions de la Direcció General del SERVEF.

Així doncs, resulta procedent adaptar, mitjançant decret, la normativa estatal sobre autorització d'agències de col·locació, amb finalitat lucrativa o sense, a les especialitats organitzatives i funcionals de la Conselleria d'Educació, Formació i Ocupació, així com determinar el procediment d'adequació dels centres associats homologats pel SERVEF en l'àmbit de la intermediació laboral a la normativa esmentada.

Per tot aixó, després d'haver consultat els sindicats i les associacions empresarials amb presència destacada a la Comunitat Valenciana, a proposta de la consellera d'Educació, Formació i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 13 de gener de 2012,

DECRETE

CAPÍTOL I. Disposicions generals

**Article 1. Objecte**

Constituïx l'objecte d'este decret regular els órgans competents per a resoldre el procediment d'autorització de les agències de col·locació a la Comunitat Valenciana, es consideren com a tals aquelles entitats definides en l'article 2 del Reial Decret 1796/2010, de 30 de desembre, pel qual es regulen les agències de col·locació, així com establir el procediment d'adequació a la normativa estatal sobre intermediació laboral i agències de col·locació dels centres associats del SERVEF en l'àmbit de la intermediació laboral.

**Article 2. Organisme competent**

Les referències que el Reial Decret 1796/2010, de 30 de desembre, fa als servicis públics d'ocupació de les comunitats autónomes es consideraran fetes, en l'àmbit de la Comunitat Valenciana, a la conselleria o entitat pública de l'Administració de la Generalitat amb competències en matèria d'ocupació i intermediació laboral.

**Article 3. Informe preceptiu**

Correspondrà al/la director/a general amb competència en matèria d'ocupació i intermediació laboral l'emissió de l'informe preceptiu que, abans de l'autorització, haurà de sol·licitar el servici públic d'ocupació estatal a cada una de les comunitats afectades, en el supósit d'agències de col·locació que pretenguen realitzar activitats en diferents comunitats autónomes.

**Article 4. Presentació de sol·licituds**

1. La sol·licitud d'autorització per a agència de col·locació, degudament omplida i acompanyada de la documentació que apareix mencionada en l'annex del present decret, haurà de dirigir-se al/la director/a general competent en matèria d'ocupació i intermediació laboral.

2. Mitjançant resolució de la persona titular de la conselleria competent en matèria d'ocupació podrà aprovar-se l'imprés normalitzat de sol·licitud. Si és el cas, l'imprés de sol·licitud normalitzat es trobarà disponible, en format electrónic, en la pàgina web del SERVEF.

3. La sol·licitud es presentarà, per duplicat, en els corresponents registres del SERVEF o en qualsevol de les formes establides en l'article 38.4 de la Llei de Règim Jurídic de les Administracions Públiques i del Procediment Administratiu Comú. Igualment, podrà presentar-se en format electrónic a través del corresponent registre electrónic, d'acord amb el que establix l'article 7.1 del Decret 18/2004, de 13 de febrer, del Consell, de Creació del Registre Electrónic de la Generalitat, i l'Orde de 9 de maig de 2005, de la Conselleria d'Economia, Hisenda i Ocupació, que regula el procediment de tramitació telemàtica de sol·licituds de subvencions i presentació de documentació en l'àmbit competencial del Servici Valencià d'Ocupació i Formació i s'aprova l'aplicació informàtica que la possibilita.

**Article 5. Instrucció del procediment**

La instrucció dels procediments sobre autorització d'agències de col·locació que realitzen activitats d'intermediació laboral regulades pel Reial Decret 1796/2010, de 30 de desembre, s'efectuarà conforme establix el capítol III del títol VI de la Llei de Règim Jurídic de les Administracions Públiques i del Procediment Administratiu Comú.

**Article 6. Terminació del procediment**

1. La competència per a resoldre les sol·licituds d'autorització formulades correspon al/la director/a general competent en matèria d'ocupació i intermediació laboral, dins del termini màxim de tres mesos, de conformitat amb el que establix l'article 11.1 del Reial Decret 1796/2010. El venciment del termini assenyalat sense haver-se dictat una resolució expressa suposarà l'estimació de la sol·licitud per silenci administratiu, d'acord amb alló que disposa l'annex I del Reial Decret-llei 8/2011, d'1 de juliol, de mesures de suport als deutors hipotecaris, de control del gasto públic i cancel·lació de deutes amb empreses i autónoms contretes per les entitats locals, de foment de l'activitat empresarial i impuls de la rehabilitació i de simplificació administrativa.

2. A l'efecte de poder valorar la concessió, modificació o denegació de l'autorització, es crearà una comissió encarregada de valorar les sol·licituds presentades, de conformitat amb els criteris establits en l'esmentat article 11 del Reial Decret 1796/2010, que es poden consultar en la web del SERVEF. Les propostes elevades per l'esmentada comissió tindran caràcter vinculant, i el seu règim de funcionament serà l'establit per als órgans col·legiats en la Llei de Règim Jurídic de les Administracions Públiques i del Procediment Administratiu Comú.

**Article 7. Recursos**

Contra les resolucions que es dicten a l'empara del present decret podrà interposar-se recurs d'alçada davant del/de la director/a general del SERVEF, en el termini d'un mes a comptar des de l'endemà de la notificació de la resolució. I aixó, sense perjuí de la possibilitat que els interessats puguen exercir, si és el cas, qualsevol altre recurs que estimen procedent.

CAPÍTOL II. Dels convenis de col·laboració

**Article 8. Competència**

L'órgan amb competències en matèria d'ocupació i intermediació laboral podrà subscriure convenis de col·laboració amb les agències de col·locació que hagen sigut autoritzades per a operar en l'àmbit de la Comunitat Valenciana. Així mateix, li correspondrà resoldre la modificació o extinció dels esmentats convenis. Estos convenis de col·laboració es formalitzaran en els termes que preveu el capítol IV del Reial Decret 1796/2010, de 30 de desembre, pel qual es regulen les agències de col·locació.

DISPOSICIONS ADDICIONALS

**Primera. Comissió de valoració**

La comissió encarregada de valorar les sol·licituds d'autorització com a agències de col·locació, a la qual fa referència l'article 6.2 del present decret, estarà integrada per tres membres, prèvia designació del/de la director/a general competent en matèria d'ocupació i intermediació laboral, d'entre el personal tècnic que depenga de l'esmentada direcció general.

**Segona. Procediment d'adequació dels centres associats del SERVEF en intermediació laboral**

1. Els centres associats homologats de conformitat amb l'Orde de 25 de febrer de 2003, de la Conselleria d'Economia, Hisenda i Ocupació, hauran d'adequar-se a la nova regulació en matèria d'intermediació laboral i agències de col·locació. Per aixó, disposaran del termini d'un mes des de l'entrada en vigor del present decret per a sol·licitar la corresponent autorització per a actuar com a agència de col·locació.

2. Mentre se'ls notifique l'autorització per a actuar com a agència de col·locació, els centres associats homologats podran continuar exercint la seua activitat fins al 31 de març de 2012, data en què s'extingirà la seua homologació com a centre associat del SERVEF en intermediació laboral. En cap moment no podrà simultaniejar-se l'activitat d'agència de col·locació amb la de centre associat, ja que l'homologació com a centre associat s'extingix amb la resolució d'autorització com a agència de col·locació.

3. L'acreditació de l'experiència mínima prèvia a què fa referència l'article 11.2 del Reial Decret 1796/2010, de 30 de desembre, s'efectuarà mitjançant la inclusió, en la memória que obligatóriament ha d'aportar-se junt amb la sol·licitud d'autorització, d'un apartat específic en el qual es detallaran les activitats exercides com a centre associat durant els exercicis 2010 i 2011.

4. Els centres associats que no s'acullen al procediment d'adequació cessaran la seua activitat el 31 de març de 2012, i s'extingirà en eixa data la seua homologació com a centre associat del SERVEF en l'àmbit de la intermediació laboral.

Tercera. Incidència económica

La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria competent per raó de la matèria, i en tot cas hauran de ser atesos amb els mitjans personals i materials de l'esmentada conselleria.

DISPOSICIÓ TRANSITÒRIA

**Única. Procediments en tràmit**

El present decret s'aplicarà als procediments d'autorització inicial que estigueren en tràmit en el moment de la seua entrada en vigor.

DISPOSICIÓ DEROGATÒRIA

**Única. Normes que es deroguen**

1. Queda derogada l'Orde de 29 de febrer de 2000, de la Conselleria d'Ocupació, d'adaptació de la normativa estatal sobre agències de col·locació sense finalitats lucratives a l'estructura orgànica de la Conselleria d'Ocupació.

2. Queda derogada l'Orde de 25 de febrer de 2003, de la Conselleria d'Economia, Hisenda i Ocupació, per la qual s'establix el procediment d'homologació i el règim d'ajudes dels centres associats del SERVEF en l'àmbit de la intermediació laboral i es regulen les accions exercides pels centres mencionats, a la finalització dels procediments administratius derivats de l'activitat realitzada fins al 31 de març de 2012. ****[1]****

3. Així mateix, es deroguen totes aquelles normes del mateix rang o d'un rang inferior que contradiguen o s'oposen al que disposa el present decret.

DISPOSICIONS FINALS

**Primera. Desplegament**

S'autoritza a la persona titular de la conselleria competent en matèria d'ocupació per al desplegament i execució d'este decret.

**Segona. Entrada en vigor**

El present decret entrarà en vigor l'endemà de la seua publicació en el Diari Oficial de la Comunitat Valenciana.

València, 13 de gener de 2012

El president de la Generalitat,

ALBERTO FABRA PART

La consellera d'Educació, Formació i Ocupació,

Mª. JOSÉ CATALÀ VERDET

ANNEX

Sol·licitud per a l'autorització d'agències de col·locació

Documentació que cal adjuntar a la sol·licitud:

1. Memória-projecte tècnic i de gestió per a l'àmbit sol·licitat, la qual contindrà, almenys, els apartats següents:

a) Activitats a realitzar, especificant, si és el cas, la seua especialització com a empresa de recol·locació.

b) Ubicació i descripció del centre o centres des dels quals es realitze la seua actuació.

c) Previsions de dotació de personal.

d) Descripció dels sistemes informàtics compatibles amb els dels servicis públics d'ocupació.

e) Aquella altra informació que permeta avaluar els aspectes als quals es referix l'article 11.2 del Reial Decret 1796/2010, de 30 de desembre, pel qual es regulen les agències de col·locació.

2. Declaració responsable, en el model que determine l'administració competent, en la qual conste que l'entitat sol·licitant:

a) Es troba al corrent en el compliment de les seues obligacions fiscals i davant la Seguretat Social.

b) En el cas de tractar-se d'una persona jurídica, que l'entitat està degudament constituïda i inscrita en el registre corresponent.

c) No es troba sotmesa en cap circumstància de les que prohibixen contractar amb l'administració, d'acord amb el que disposa el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.

En esta declaració constarà expressament l'autorització de la persona o entitat sol·licitant per a verificar les dades anteriors amb una sol·licitud d'informació, per qualsevol mitjà, a les administracions públiques corresponents. Les administracions públiques i els seus organismes vinculats o dependents estaran exonerats de presentar esta declaració.

---

****[1]****Apartat 2 de la Disposició Derogatória Única, redactat segons la **[Correcció d'errades](http://www.docv.gva.es/index.php?id=26&sig=000787/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000787/2012)** publicada al DOCV núm. 6697 de 23.01.2012. Ref. Base de dades 000787/2012.


Còpia Permalink ELI